Document ID: 31993R0742

ΚΑΝΟΝΙΣΜΟΣ (ΕΟΚ) αριθ. 742/93 ΤΟΥ ΣΥΜΒΟΥΛΙΟΥ της 17ης Μαρτίου 1993 για την κατάργηση, για τα οπωροκηπευτικά, του αντισταθμιστικού μηχανισμού στις συναλλαγές ανάμεσα στην Πορτογαλία και τα υπόλοιπα κράτη μέλη
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 234 παράγραφος 2,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας:
ότι η ολοκλήρωση της εσωτερικής αγοράς καθιστά σκόπιμη την εξάλειψη των εμποδίων στις συναλλαγές όχι μόνο μεταξύ των κρατών μελών της Κοινότητας με τη σύνθεσή της στις 31 Δεκεμβρίου 1985, αλλά και, όσο το δυνατόν περισσότερο, μεταξύ των εν λόγω κρατών μελών και των νέων κρατών μελών-
ότι θα πρέπει να καταργηθούν ο αντισταθμιστικός μηχανισμός για τα οπωροκηπευτικά που θεσπίζεται από το άρθρο 318 πρώτο εδάφιο της πράξης προσχώρησης, η εφαρμογή και ο έλεγχος των οποίων θα επέφεραν άλλωστε σοβαρές δυσκολίες τη στιγμή κατά την οποία δεν θα υφίστανται πλέον τα εσωτερικά σύνορα της Κοινότητας-
ότι η κτηθείσα πείρα έδειξε ότι τα προστατευτικά μέτρα της πορτογαλικής αγοράς που προβλέπονται στο άρθρο 318 δεύτερο εδάφιο σημείο 2 της πράξης προσχώρησης δεν έχουν εφαρμοσθεί πραγματικά-
ότι θα πρέπει επομένως να παύσουν να εφαρμόζονται τα προαναφερθέντα μέτρα και να καταργηθεί, για λόγους σαφήνειας, ο κανονισμός (ΕΟΚ) αριθ. 3648/90 του Συμβουλίου της 11ης Δεκεμβρίου 1990 περί των γενικών κανόνων εφαρμογής της πράξης προσχώρησης της Ισπανίας και της Πορτογαλίας όσον αφορά το μηχανισμό αντισταθμιστικών καταβολών κατά την εισαγωγή των οπωροκηπευτικών προέλευσης Πορτογαλίας (2), καθώς και ο κανονισμός (ΕΟΚ) αριθ. 3649/90 του Συμβουλίου της 11ης Δεκεμβρίου 1990 περί των γενικών κανόνων του μηχανισμού προστασίας της πορτογαλικής αγοράς οπωροκηπευτικών που προβλέπεται στο άρθρο 318 δεύτερο εδάφιο σημείο 2 της πράξης προσχώρησης της Ισπανίας και της Πορτογαλίας (3)-
ότι λόγω της πραγματοποιούμενης κατ' αυτόν τον τρόπο πλήρους ένταξης της πορτογαλικής αγοράς στην κοινοτική, ενδείκνυται η εφαρμογή στην Πορτογαλία κοινών θεσμικών τιμών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο μηχανισμός που θεσπίζεται με το άρθρο 318 πρώτο εδάφιο της πράξης προσχώρησης καθώς και οι διατάξεις του δεύτερου εδαφίου σημείο 2 του άρθρου 318, παύουν να εφαρμόζονται.
Άρθρο 2
Οι κανονισμοί (ΕΟΚ) αριθ. 3648/90 και (ΕΟΚ) αριθ. 3649/90 καταργούνται.
Άρθρο 3
Οι κοινές τιμές βάσης και αγοράς εφαρμόζονται στην Πορτογαλία στον τομέα των οπωροκηπευτικών.
Άρθρο 4
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Μαρτίου 1993.

Labels: 2
17
18